”હા, મારા મતે ધર્મ કે જાતિના ભેદ વગર પ્રભુભક્તિની સુવાસ માટે અને લોકોને ખોટા રસ્તે જતા રોકવા અનેક ઉદાહરણો આપીને, તેમની શ્રધ્ધાનો તંતુ જીવંત રાખીને અને એક તંદુરસ્ત સમાજ રચના અને ધર્મનો સાચો મર્મ જાણવાની ચર્ચામાં લોકોને સાથે લઇને તેઓ જે કાર્ય કરી રહ્યા છે એ આજના જમાનામાં કદાચ કોઇ ન કરે. ધર્મ માટે, તેની ખોટી રૂઢીઓ ત્યાગવા માટે અને ભેદભાવ, ખોટી રીત રસમો અને અંધશ્રધ્ધા કાઢવા તેમણે કરેલા કાર્યને કોઇ અવગણી ન શકે. મને તેમના માટે એટલે પણ માન છે કારણકે તેમણે પોતાનો કોઇ અલગ પંથ કર્યો નથી, ચેલા ચેલીના સમૂહો ઉભા કરવા કે તેમની પૂજા કરવી એ મતલબના ફરમાનો પણ તેમણે બહાર પાડ્યા નથી. પણ જેને જેમાં શ્રધ્ધા હોય એવા પોતપોતાના પંથમાં સાચી રીતે કેમ ચાલવું એ લોકોને બતાવવાનો તેમનો અંદાજ મને ખૂબ ગમ્યો છે. જુદા જુદા પંથો અને ફાંટાઓ પાડી લોકોના સમૂહને અલગ કરનાર પોતે પણ ક્યાં સાચા પંથે ચાલી શકે છે. વળી સાહિત્યના ક્ષેત્રે તેમનું યોગદાન પણ અમૂલ્ય છે. સાહિત્યકારોને પ્રોત્સાહન આપવા કોઇકે તો એ કરવું જ રહ્યું.”